Moje Đakovo

HNK Đakovo Croatia - NK Dugo Selo
2025-10-04 15:30 - 17:30 (Europe/Zagreb) | HNK Đakovo Croatia, HNK Đakovo Croatia, Đakovo, Hrvatska, 31400, Croatia (Local Name: Hrvatska)
Nakon dramatičnog izjednačenja u sudačkoj nadoknadi protiv Grobničana, nogometaši Đakovo Croatije nastavljaju svoj prvenstveni put još jednim domaćim nastupom. U sedmom kolu SuperSport Druge NL, Crvenoplavi će na Pazarištu dočekati momčad Dugog Sela u utakmici koja obećava veliku borbu i napetost do posljednjeg zvižduka.
Đakovo Croatia ulazi u susret kao devetoplasirani klub sa sedam osvojenih bodova, dok se Dugo Selo nalazi na 12. mjestu s pet bodova na kontu. Momčad Darka Jozinovića upisala je tek jednu pobjedu ove sezone i to u prvome kolu na gostovanju kod Uljanika u Puli.
Posve je jasno da će nogometaši Dugog Sela pokušati prekinuti post i upravo ta činjenica ih čini posebno opasnim protivnikom.
Dakako, nešto će se pitati i domaćine, koji će zasigurno krenuti otvoreno, nastojeći iskoristiti podršku svojih navijača te tražiti igru iz posljednjih dvadesetak minuta drugog poluvremena protiv Grobničana. Međutim, glavni izazov za Milardovića i njegov stručni stožer bit će kako riješiti probleme u obrani, posebno kod situacija iz prekida, što je bilo kobno za Đakovčane u nekoliko navrata ove sezone. Izbjegavanje pogrešaka i održavanje visokog stupnja koncentracije, posebno prilikom slobodnih udaraca i kornera, bit će od presudnog značaja za domaćine.
Đakovčani su protiv Grobničana stvorili brojne šanse, ali im je nedostajalo više preciznosti u završnici. Protiv Dugog Sela bit će ključno iskoristiti dominantne periode i pretvoriti izrađene prilike u pogotke.
Sve govori u prilog da će domaćin imati blagu prednost, ali u ligi gdje su sve ekipe približno kvalitetne, kao što je primijećeno u prvih šest kola, nema laganih susreta.
Navijači mogu očekivati tvrdu utakmicu, ali i veliku požrtvovnost svakog pojedinca za kojeg se odluči trener Milardović.
Podrška tribina na Pazarištu bit će od neizmjerne važnosti, stoga, dođite i zajedno povedimo naše momke do izuzetno važne pobjede.

Dan ružičaste vrpce
2025-10-04 09:00 - 12:00 | Korzo, Korzo, Đakovo, Hrvatska, 31400, Croatia (Local Name: Hrvatska)
Udruga žena za borbu protiv raka dojke „Roseta“ Đakovo u subotu, 4. listopada 2025. godine, od 9:00 do 12:00 sati organizira humanitarnu akciju „Dan ružičaste vrpce“.
Akcija će se održati na gradskom korzu u Ulici pape Ivana Pavla II. ispred zgrade FINA-e i pored trgovine Gethaldus, gdje će biti postavljeni štandovi s ružičastim vrpcama i edukativnim lecima.
„Dan ružičaste vrpce“ humanitarna je akcija čiji je glavni cilj upozoriti na važnost ranog otkrivanja raka dojke jer se više od 90 % oboljelih žena može izliječiti ako se bolest otkrije u početnom stadiju.
Pomozite akciju i dajte podršku ženama u borbi protiv raka dojke. Sredstva od akcije upotrijebit će se za pomoć oboljelim ženama u potrebi.

Koncertna izvedba dramske prigodnice Ilije Okrugića Srijemca: Sastanak vila na Velebitu, Trnavi i Đakovu ili Slomljeni mač kralja Tomislava
2025-10-03 16:00 - 19:00 | Dvorana Florentini, Frankopanska ul. 5c, Đakovo, Hrvatska, Croatia (Local Name: Hrvatska)
U Đakovu će se 3. listopada održati koncertna izvedba dramske prigodnice ILIJE OKRUGIĆA SRIJEMCA: SASTANAK VILA NA VELEBITU, TRNAVI I ĐAKOVU ili SLOMLJENI MAČ KRALJA TOMISLAVA prigodom obilježavanja 1100 obljetnice hrvatskog kraljevstva, 220. obljetnice rođenja, 175. obljetnice biskupskog ređenja i i 120. obljetnice smrti biskupa Josipa Jurja Strossmayera.
Pokrovitelji ovog događaja su: Ministarstvo kulture i medija, Nadbiskupija Đakovačko-osječka, Milosrdne sestre sv. Križa Đakovo, Županija osječko-baranjska i Grad Đakovo
Uoči programa održat će se Mali srednjovjekovni sajam gdje će Srednja strukovna škola Antuna Horvata Đakovo i majstorski kovački obrt Vinković predstaviti srednjovjekovnu tradiciju Đakova i Đakovštine.
Ova je dramska stihovna prigodnica ostala nepoznata do devedesetih godina XX. stoljeća kada ju je nizom tekstova reafirmirao profesor Luka Marijanović. Sačuvao se samo jedan primjerak teksta u tadašnjoj knjižnici Bogoslovnog sjemeništa u Đakovu. Trebala se javno izvesti u đakovačkom samostanu Milosrdnih sestara Sv. križa uoči same proslave Strossmayerove zlatne mise i o blagdanu biskupovog zaštitnika sv. Josipa 1888. godine. Nakon 137 godina, simbolično, u dvorani Florentini Samostana Milosrdnih sestara Sv. Križa, po prvi puta se izvodi ova dramska prigodnica u scenarističkoj prilagodbi Mirka Ćurića i darka Milasa te u režiji Darka Milasa. Ilija Okrugić je hrvatski svećenik, književnik i prigodničar rođen u Srijemskim Karlovcima svibnja 1827., a umro u Petrovaradinu 30. svibnja 1897. Teologiju je učio u đakovačkome sjemeništu. Za svećenika zaređen 1850., kao prvi Strossmayerov zaređenik i sve od tada ih veže poseban odnos. Do 1860. bio je kapelan u slavonskim mjestima, potom prebendar u Đakovu, a od 1866. do smrti župnik i opat u Petrovaradinu. Javio se prigodnim stihovima u Zori dalmatinskoj 1845. Pisao je pjesme, novele, povijesne rasprave, a najbolja su mu književna ostvarenja pučki igrokazi, osobito farsično koncipirana četveročina prozna „vesela igra“ Saćurica i šubara ili Sto za jedan (1864), didaktički petočini igrokaz folklornih obilježja Grabancijaši ili Batine i ženidba (1874), te popularna Šokica: igrokaz iz pučkoga života u pet čina (1884), o ljubavi katolkinje i pravoslavca, napisana u ekumenskome duhu. Objavio je i sonetnu zbirku Glasinke srčanice (1874), scensku prigodnicu Sastanak vila… (1888), pohvalnicu Strossmayerovim političkim i ekumenskim pogledima, koja je bila zabranjena i spaljena, ep Sveti Ivan Kapistran, pobjednik Turaka kod Biograda 1456 (1892) i dr. „Davoriju Ilije Okrugića Sriemca Oj, čujte braćo Slavjani, majke Slave glas, izabrao je preporod u Slavoniji za svoju budnicu. Uglazbio je i budnicu banu Josipu Jelačiću Oj Slavonci i Hrvati, koju je napisao Juraj Tordinac. Neke od njegovih pjesama kao što su Milkina kuća ili Za jedan časak radosti mnogi smatraju narodnima zbog raširenosti i popularnosti.
Program:
Petak, 3. listopada 2025.
16:00 sati
Mali đakovački Srednjovjekovni sajam
Ljetna terasa Udruge Amadea, Frankopanska ulica 5c, Đakovo
Sudjeluju:
Majstorski kovački obrt Vinković, Đakovo
Srednja strukovna škola Antuna Horvata Đakovo
Srednjovjekovni stol Đakova i Đakovštine
Srednjovjekovne frizure
Nakit Đakovčanki u srednjem vijeku
17:00 sati
SASTANAK VILA NA VELEBITU, TRNAVI I ĐAKOVU ili SLOMLJENI MAČ KRALJA TOMISLAVA, koncertna izvedba dramske prigodnice
Dvorana Florentini Milosrdnih sestra Sv. Križa, Frankopanska ulica 5, Đakovo
Režija: Darko Milas
Scenarij: Mirko Ćurić i Darko Milas
Glazbeni urednik i tehničko vodstvo: Tomislav Radičević
Uloge:
Ilija Okrugić Srijemac – Darko Milas
Majka Hrvatska – Tanja Zubković Bertok
Vila Slavonka – Matea Grabić Ćaćić
Vila Hrvatica – Jona Zubković
Vila Srijemica – Ivana Soldo Čabraja
Vila Bosanka – Antonija Mrkonjić
Vila Dalmatinka – Ana Ilakovac
Kostimi: KUD Tena Đakovo
Stručna suradnica: Manuela Kelava
Make-up stilist – frizure: Ružica Miler
Glazbeni program:
Samostanski zbor Milosrdnih sestara sv. Križa, voditeljica zbora: s. Josipa Pavla Jakić, MA:
U boj, u boj; iz Finala opere Nikola Šubić Zrinjski Ivana pl. Zajca
Živjela Hrvatska: gl. Ivan pl. Zajc, tekst: August Šenoa
Čestitna pjesma: gl. s. Svjetlana Paljušević, tekst: s. Hijacinta Hoblaj

AgroRocks 2025.
2025-10-03 | Gospodarski centar Osječko-baranjske županije, Gospodarski centar Osječko-baranjske županije, Osijek, Hrvatska, 31000, Croatia (Local Name: Hrvatska)
Manje od mjesec dana dijeli nas od najveće poljoprivredne konferencije u Hrvatskoj AgroRocksa koja se peti put za redom održava u Osijeku. 3. listopada Osijek postaje epicentar poljoprivrednih pitanja i odgovora, a aktualne poljoprivredne teme okupit će brojne poljoprivrednike, znanstvenike te predstavnike državne, javne i lokalne uprave.
Četiri panel rasprave moderirat će poznati hrvatski novinari, Zrinka Grancarić, Ana Brdarić Boljat, Domagoj Novokmet i agrarni novinari, a u njima će sudjelovati donositelji odluka, regulatori, stručnjaci i proizvođači hrane.
Na konferenciji će nam se pridružiti ministar poljoprivrede, šumarstva i ribarstva David Vlajčić, ministar demografije i useljeništva Ivan Šipić, ravnatelj APPRRR Nikola Dolački, ravnatelj HAPIH-a Hrvoje Hefer, a konferenciju će moderirati Jelena Pajić Čulibrk.
Teme koje će biti u fokusu ove godine su: Kako domaća poljoprivreda može bolje iskoristiti svoje resurse; Kako ćemo financirati buduću proizvodnju hrane; Neiskorišteni potencijali poljoprivrede – energija i tehnologija i Kako vratiti ljude poljoprivredi?
AgroRocks organizira Agroklub i Društvo agrarnih novinara Hrvatske u partnerstvu s Osječko-baranjskom županijom, Fakultetom agrobiotehničkih znanosti u Osijeku, Hrvatskom agencijom za poljoprivredu i hranu te Hrvatskom poljoprivrednom komorom.
Državno zemljište opet na tapeti
Na konferenciji će se sastati županijski pročelnici za poljoprivredu i razgovarati o izradi novog prijedloga zakona o državnom poljoprivrednom zemljištu, ta kako se pripremiti za provedbu i realizaciju novih pravila.
Uz sve manje novca iz EU blagajne, od sljedeće godine OPG-ove čeka nova muka. Uvode se nova pravila fiskalizacije od koje neće biti izuzeti, a sve detalje o tome sudionici AgroRocksa saznat će od Nikole Rovisa, direktora tvrtke Superius d.o.o.
Jedna od tema ovog događaja koji će se održati u Gospodarskom centru Osječko-baranjske županije bit će i dezinformacije, odnosno kako prepoznati lažne vijesti.
Naime, Agroklub s partnerima provodi “Food Facts” – prvi hrvatski internetski sustav za fact checking o prehrambenim proizvodima.
– O ovome ćemo razgovarati s članovima projekta s Prehrambeno-tehnološkog fakulteta u Osijeku i Hrvatske agencije za poljoprivredu i hranu te s ravnateljem Agencije za elektroničke medije Josipom Popovcem. Ponovo ćemo proglasiti Komunikatora godine po izboru Društva agrarnih novinara Hrvatske, a na našoj konferenciji sudjeluju brojni akreditirani novinari iz Hrvatske, Srbije i Bosne i Hercegovine – rekao je Vedran Stapić iz Agrokluba.
Dodjela nagrada RuralFoto 2025
– Vjerujemo da će najemotivniji trenutak konferencije biti finale izbora za najbolje ruralne fotografije “RuralFoto” gdje će se između više od tisuću nominiranih fotografija čitatelja Agrokluba, nagraditi one najbolje, dok će posjetitelji konferencije imati priliku pogledati izložbu najboljih 40 radova s ovogodišnjeg natječaja i upoznati nagrađene autore – rekla je Leticija Hrenković, predsjednica stručnog žirija RuralFoto.
Sudionike AgroRocks očekuje zabavni nagradni kviz Oko sokolovo u kojem će zadatak biti prepoznati županiju koja se nalazi na fotografiji, a čiji je pokrovitelj Hrvatska zajednica županija. Nakon kviza slijedi after party uz dobru hranu, druženje i muziku.
Prilika je to da se poljoprivrednici povežu s drugim profesionalcima i da saznaju nove informacije koje će im pomoći u unapređenju proizvodnje. Za sve koji žele sudjelovati na poljoprivrednom događaju godine, ulaznice su dostupne n Eventimu.

Dan za mentalno zdravlje - Kada tijelo progovori ono što duša nije
2025-10-01 19:00 - 21:00 | Gradska knjižnica i čitaonica Đakovo (privremeni prostor), Ul. bana Josipa Jelačića 30, Đakovo, Hrvatska, 31400, Croatia (Local Name: Hrvatska)
„Kada tijelo progovori ono što duša nije – pogled na bolest kroz sistemske konstelacije“
U svijetu u kojem smo naučeni da liječimo simptome, ali rijetko istinski čujemo poruke koje stoje iza njih, postavlja se pitanje: što nam zapravo tijelo pokušava reći kada se bolest pojavi?
Bolest nije samo medicinski fenomen – ona je često i glas duše koja nije mogla progovoriti. Neizgovorene emocije, potisnute boli, naslijeđene traume, skrivene dinamike i lojalnosti prema članovima obitelji koje nosimo nesvjesno, nerijetko pronalaze svoj put kroz pojavu simptoma/bolesti kako bi postale viđene i uključene.. jer sve što je u našem obiteljskom sistemu bilo isključno, pronalazi svoj put da bude uključeno, najčešće kroz tijelo koje preuzima ulogu glasnika.
Metodom sistemskih (obiteljskih) konstelacija, otvaramo prostor za dublje razumijevanje bolesti – ne samo kao fizičke disfunkcije, već kao poruke iz dubljih slojeva našeg bića i našeg obiteljskog sustava. Ovom metodom istražujemo kako nerazriješeni obrasci, skrivene dinamike i emocionalni disbalans u obiteljskom sistemu mogu utjecati na naše zdravlje. Iscjeljenje započinje prihvaćanjem i osvještavanjem onoga što je potisnuto, zanemareno ili zaboravljeno i ima snažno djelovanje iz naše „sjene“.
Ovo predavanje namijenjeno je svima koji žele:

dubinski razumjeti korijene i moguće uzroke simptoma/bolesti,
povezati utjecaj nerazriješenih emocija i obiteljskih dinamika na fizičko zdravlje pojedinca,
upoznati metodu obiteljskih konstelacija kao alat za promjenu i unutarnje iscjeljenje s kojim se otvara prostor i za zdravstveno ozdravljenje jer kada dođemo do korijena problema, simptom gubi svoju ulogu i ima tendenciju povlačenja – tada procesu liječenja omogućavamo cjeloviti pristup
Otvaranjem prostora za iscjeljenje našeg unutarnjeg bića kroz svjesno prihvaćanje, oslobađanje i transformaciju svijesti otvaramo prostor i za mogućnost fizičkog ozdravljenja

Kada naučimo slušati ono što nam tijelo želi reći, započinje proces duboke unutarnje transformacije, pogled na život koji više nikada neće biti isti, a s njime dolazi i unutarnji pokret koji životu kaže DA!

Proslava sv. Male Terezije u Karmelu sv. Josipa
2025-10-01 17:00 - 19:30 | Breznica Đakovačka, Breznica Đakovačka, Breznica Đakovačka, Hrvatska, 31400, Croatia (Local Name: Hrvatska)
Blagdan sv. Male Terezije bit će proslavljen u srijedu, 1. listopada u Karmelu sv. Josipa u Breznici Đakovačkoj misnim slavljem u 18 sati. Misu će predvoditi vlč. prof. dr. Ivica Raguž, profesor dogmatske teologije na Katoličkom bogoslovnom fakultetu u Đakovu i rektor samostanske crkve Presvetoga Srca Isusova u Đakovu. Nakon mise bit će upriličen blagoslov ruža. Prigodan molitveni program počinje u 17:15 sati.
Foto: Đakovačko-osječka nadbiskupija

Košarkaški turnir u sklopu manifestacije “Zvonila su zvona Katedrale naše”
2025-09-28 11:00 - 15:00, 2025-09-27 15:00 - 19:00 | Nastavno-športska dvorana Đakovo, Sportska Dvorana, Đakovo, Hrvatska, 31400, Croatia (Local Name: Hrvatska)
U sklopu gradske manifestacije “Zvonila su zvona Katedrale naše”, kojom Đakovo svake godine obilježava godišnjicu početka nemilih događanja ratne 1991., i ove se godine tradicionalno održava košarkaški turnir. Turnir će se igrati u nastavno-sportskoj dvorani u Đakovu tijekom vikenda, 27. i 28. rujna 2025. godine, a organizator je Košarkaški klub Đakovo.
Organizatori unaprijed zahvaljuju svim sudionicima na dolasku i uveličavanju ove obljetnice te im žele ugodan boravak u našem gradu. Posebno se ističe zadovoljstvo dugogodišnjim prijateljskim odnosima i želja za nastavkom sportske suradnje i u budućnosti.
Na turniru sudjeluju respektabilne ekipe – branitelj naslova Marsonia, koja i ove godine ima vrlo jak sastav, zatim Gorica, koja je već u pripremnim utakmicama pokazala odličnu formu i nagovijestila uspješnu sezonu, te novi prvoligaš Novi Zagreb, s ozbiljnim ambicijama i kvalitetnim igračkim kadrom. Naravno, tu je i domaća momčad Đakova, koja će pred svojom publikom iskoristiti priliku za nastup na novom parketu, odigrati dva jaka susreta i dodatno brusiti formu za predstojeću sezonu Prve lige.
Raspored utakmica:
Subota, 27. rujna 2025.

15:00 – Marsonia : Gorica
17:00 – Novi Zagreb : Đakovo

Nedjelja, 28. rujna 2025.

11:00 – Utakmica za 3. mjesto
13:00 – Finale

Košarkaški klub Đakovo poziva sve ljubitelje sporta i košarke iz grada i cijele Slavonije da idući vikend rezerviraju vrijeme za dolazak u đakovačku nastavno-sportsku dvoranu. Pred nama su uzbudljivi košarkaški dvoboji i kvalitetna sportska atmosfera.
Izvor|Foto: KK Đakovo

Državno prvenstvo u kajaku i kanuu
2025-09-28, 2025-09-27 | Jezero Jošava, Đakovo, Hrvatska, Croatia (Local Name: Hrvatska)
Najveće natjecanje u organizaciji Hrvatskog kajakaškog saveza stiže u Đakovo. Očekuje se dolazak 200–250 natjecatelja iz 12–14 klubova iz cijele Hrvatske.
Od ove godine Državno prvenstvo u kajaku i kanuu se održava u novim uzrasnim kategorijama – od mlađih kadeta (do 12 g.), kadeta (13 – 14 g.), mlađih juniora (15 -16 g.), pa sve do juniora(17. – 18. g) – što svim sportašicama i sportašima omogućuje pravednije i uzbudljivije utrke.
Natjecat će se u svim disciplinama:
Kajak (jednosjed, dvojsed, četverosjed)
Kanu (jednoklek, dvoklek, četveroklek),
Na dionicama 200 m, 500 m i 1000 m – za djevojčice i dječake.
Događaj je dio projekta „Razvoj i unapređenje outdoor turističkih proizvoda na području Đakovštine – aktivnosti na jezerima i ostale outdoor aktivnosti” sufinanciranog od strane Hrvatske turističke zajednice putem Fonda za udružene turističke zajednice.
Projekt zajednički provode Turistička zajednica grada Đakova i općine Đakovštine.
Foto: TZ Grada Đakova

Jesenski sajam
2025-09-28, 2025-09-27, 2025-09-26 | Gospodarski centar Osječko-baranjske županije, Gospodarski centar Osječko-baranjske županije, Osijek, Hrvatska, 31000, Croatia (Local Name: Hrvatska)
U Osijeku će se od 26. do 28. rujna 2025. održati tradicionalni 28. Jesenski sajam, koji već godinama okuplja velik broj izlagača i posjetitelja te nudi raznoliku ponudu proizvoda i usluga iz domene poljoprivrede, prehrambene industrije, obrtništva, graditeljstva i stanovanja, s naglaskom na domaće i autohtone proizvode.
Sajam se održava u Gospodarskom centru Osječko-baranjske županije i jedan je od najvećih i najznačajnijih sajmova u istočnoj Hrvatskoj, a ove godine, posjetitelje očekuje još bogatija ponuda i zanimljiviji sadržaj.
Na sajmu će posjetitelji imati priliku upoznati lokalne OPG-ove i tvrtke iz područja poljoprivrede i prehrane, razgledati unikatne obrtničke proizvode i rukotvorine te otkriti bogatu ponudu iz područja graditeljstva i stanovanja – od građevinskih materijala do praktičnih rješenja za uređenje doma.
Organizatori sajmu su Osječko-baranjska županija i Gospodarski centar d.o.o., koji se održava uz pokroviteljstvo Ministarstva poljoprivrede, šumarstva i ribarstva i Ministarstvo gospodarstva.
Pozivaju se svi zainteresirani da posjete 28. Jesenski sajam u Osijeku, iskoriste priliku za upoznavanje s najnovijim proizvodima i uslugama te uživaju u raznovrsnoj ponudi i bogatom programu.
Prijaviti se možete ovdje.

Dječja predstava - Priča o vodi
2025-09-26 18:00 - 20:00 | Dvorana DVD-a Đakovo, Splitska 21, Đakovo, Hrvatska, 314000, Croatia (Local Name: Hrvatska)
Voda je sila, energija koja pokreće; voda teče, neuhvatljiva je i tvrdoglava, ne da se tlačiti, uvijek pronalazi put, utažuje žeđ, čisti, stvara glazbu, čuva bebu u trbuhu, omogućuje život svim živim bićima – voda nadahnjuje!
Predstava Priča o vodi inspirirana je karakterom vode i mogućnostima koje voda pruža za igru.
Autorima i izvođačima voda predstavlja neiscrpan izvor mašte, igre i zabave; kroz kazališnu igru istražuju i upoznaju sve njezine aspekte ulazeći u čarobni vodeni svijet gdje voda postaje prijatelj i partner u igri. Jednako tako, uživljavaju se i u dječju perspektivu potaknuti/nadahnuti upravo igrom vlastita djeteta, njegovom neizmjernom radošću i oduševljenjem nečim naizgled tako jednostavnim kao što je sićušna kapljica vode.
Redateljica: Jelena Makovičić
Scenografkinja: Petra Held
Kostimografkinja: Hana Letica
Oblikovateljica svjetla: Željka Fabijanić Šaravanja
Likovno oblikovanje: Damjan Uzelac
Fotografkinja: Ana Šesto
Producentica: Vitomira Lončar
Priču priča: Marko Makovičić / Jelena Makovičić / Melissa Prebeg-Puškarić
Trajanje: 35 minuta
Dob: 1,5 do 5 godina
Lokacija: dvorana DVD-a Đakovo (Splitska ul. 21)
Cijena ulaznice: 3 EUR (djeci ispod 4 godine ulaz se ne naplaćuje)
BROJ MJESTA OGRANIČEN NA 60!
Ulaznice je moguće rezervirati putem marketing@czk-djakovo.hr, a preuzimanje rezerviranih i kupnja preostalih ulaznica moguće je na dan izvedbe od 16:00 u DVD-u Đakovo.

Sasvim običan kviz
2025-09-25 20:00 - 22:30 | HNK Đakovo Croatia, HNK Đakovo Croatia, Đakovo, Hrvatska, 31400, Croatia (Local Name: Hrvatska)
Tražite večer ispunjenu zabavom, druženjem i znanjem? U četvrtak, 25. rujna, s početkom u 20:00 sati na popularnom Pazarištu, u kafiću na igralištu HNK Đakovo Croatia, održat će se prvi “Sasvim običan kviz”. Riječ je o pub kvizu općeg znanja, novom projektu Igora Kretonića, iskusnog sastavljača i voditelja koji iza sebe ima oko stotinu održanih kvizova u Đakovu.
Na novoj lokaciji i s osvježenim konceptom, sudionike očekuju tri kruga pitanja iz raznih područja. Najuspješnije ekipe kući će ponijeti zanimljive nagrade, a kviz će, kao i uvijek, ponuditi puno smijeha, izazova i dobrog društva.
Sam prostor domaćina već je poznat ljubiteljima kvizova – ondje je održano nekoliko sportskih kvizova, pa je atmosfera natjecanja i druženja već dobro uhodana.
Pravila su jednostavna – ekipe mogu imati najviše pet članova, a kotizacija iznosi 10 eura po ekipi.
Prijave su moguće do samog početka kviza ili do popunjenja kapaciteta.
Prijaviti se možete ovdje.
Dođite na Pazarište i otkrijte zašto je “Sasvim običan kviz” sve samo ne običan.

Koncert - Hojsak & Novosel
2025-09-22 20:00 - 22:00 | Dvorana DVD-a Đakovo, Splitska 21, Đakovo, Hrvatska, 314000, Croatia (Local Name: Hrvatska)
Jedan u milijun – to su bili izgledi da se dva instrumentalista potpuno različitih glazbenih pozadina susretnu i osnuju bend koji će kasnije postati jedan od najprepoznatljivijih hrvatskih kulturnih b(r)endova.
Danas, pod imenom 𝐇𝐨𝐣𝐬𝐚𝐤 & 𝐍𝐨𝐯𝐨𝐬𝐞𝐥, ovaj duo iza sebe ima albume koje je hvalila publika i kritika, suradnje s velikanima poput Gibonnija, Matije Dedića i Vlatka Stefanovskog, nastupe od SAD-a do Kine itd. Proglašeni su i kulturnim ambasadorima Hrvatske, a njihova svirka – od intimnog gudačkog šapata do eksplozije ritma – uvijek je iskustvo koje se pamti.
Rezervacija ulaznica: marketing@czk-djakovo.hr
Pripremite se za koncert koji briše granice žanrova i pokazuje kako se tambura i kontrabas mogu pretvoriti u instrumente svjetskog glazbenog jezika!

Obljetnica biskupskog ređenja mons. dr. Đure Hranića
2025-09-22 18:30 - 19:30 | Katedrala svetog Petra u Đakovu, Katedrala sv. Petar, Đakovo, Hrvatska, 31400, Croatia (Local Name: Hrvatska)
Zahvalno misno slavlje o 24. obljetnici biskupskog ređenja mons. dr. Đure Hranića bit će u đakovačkoj katedrali u ponedjeljak, 22. rujna 2025. u 18.30 sati.
Foto: Đakovačko-osječka nadbiskupija

HNK Đakovo Croatia - NK Kustošija
2025-09-20 16:00 - 18:00 | HNK Đakovo Croatia, HNK Đakovo Croatia, Đakovo, Hrvatska, 31400, Croatia (Local Name: Hrvatska)
Đakovo Croatia može se pohvaliti najvećim brojem nazočnih gledatelja u dosadašnjem dijelu sezone! Naime, do sada dvije odigrane domaće prvenstvene utakmice đakovačkog drugoligaša posjetilo je više od 1400 gledatelja, i u obje utakmice stadion na Pazarištu upisan je kao najposjećeniji domaćin kola.
Na ovom respektabilnom broju gledatelja mogu pozavidjeti i brojni klubovi iz najvišeg ranga hrvatskog nogometa, a nakon velike pobjede u Klisu protiv lidera Uskoka, možemo očekivati da će se posjećenost povećati i u iduća tri kola u kojima su Crvenoplavi domaćini.
Najprije, u subotu 20. rujna, na Pazarište stiže izvrsna NK Kustošija Zagreb, i treba li bolja pozivnica za sve navijače i simpatizere Đakovo Croatije da još jednom pokažemo koliko se u Đakovu voli svoj klub i nogomet općenito!
Vidimo se na Pazarištu! S naglaskom da se utakmica protiv Kustošije igra u subotu s početkom u 16:00 sati.

Predstavljanje nagrađene pjesničke knjige Stanka Krnjića u Đakovu
2025-09-19 19:00 - 20:00 | Gradska knjižnica i čitaonica Đakovo (privremeni prostor), Ul. bana Josipa Jelačića 30, Đakovo, Hrvatska, 31400, Croatia (Local Name: Hrvatska)
Društvo hrvatskih književnika, Ogranak slavonsko-baranjsko-srijemski, u okviru tribina KOst 2025. organizira predstavljanje nagrađene pjesničke knjige Stanka Krnjića: Krljušti (Naklada Bošković, Split), koja je ovjenčana Nagradom Tin Ujević 2024. i Nagradom Nikola Šop 2024.
Program će se održati u petak, 19. rujna 2025. u 19:00 sati u Gradskoj knjižnici i čitaonici Đakovo.
O knjizi će govoriti Livija Reškovac (voditeljica tribina KOst), Milan Bešlić (književni i likovni kritičar), Mirko Ćurić (dopredsjednik DHK) te sam autor Stanko Krnjić.
Pokrovitelj događanja je Ministarstvo kulture i medija Republike Hrvatske.

Dan Ergele Đakovo
2025-09-18 09:00 - 17:00 | Državna ergela Đakovo, Državna ergela Đakovo, Đakovo, Hrvatska, 31400, Croatia (Local Name: Hrvatska)
Državna ergela Đakovo u četvrtak, 18. rujna obilježava 519. rođendan stoga su isti dan pripremili prigodan program za sve posjetitelje.
9,00 – 17,00 – obilazak pastuharne
10,00 – 11,30 – vožnja fijakerom na hipodromu
12,00 – 12,45 – svečana konjička predstava uz glazbu
9,00 – 13,00 – ponuda OPG-ova i domaćih radinosti
Slobodan ulaz za sve posjetitelje.
Foto: Grad Đakovo

25. Svjetsko prvenstvo u šaranskom ribolovu
2025-09-17 - 2025-09-20 | Đakovo, Đakovo, Đakovo, Hrvatska, 31400, Croatia (Local Name: Hrvatska)
Od 17. do 20. rujna 2025. godine Grad Đakovo će biti domaćin najvećeg svjetskog natjecanja u šaranskom ribolovu – 25. Svjetskog prvenstva u ribolovu šarana. Na jezerima Jošava i Borovik okupit će se 33 reprezentacija iz cijelog svijeta, uključujući najbolje svjetske šaranaše.
Organizator je Hrvatski športsko ribolovni savez, dok su domaćini Zajednica športskih ribolovnih udruga Đakovo i ŠRD „Veterani 122. br. HV Đakovo“.
Hrvatska šaranska reprezentacija već godinama spada u svjetski vrh, a prošle godine na jezerima u Našicama osvojila je zlatnu medalju. Upravo zato, domaćinstvo u Đakovu prilika je da se pokaže snaga našeg ribolova, bogatstvo naših voda i tradicija Slavonije.
Jezero Jošava poznato je po prvom Croatian Carp Cupu održanom 2000. godine, događaju koji je označio prekretnicu u razvoju šaranskog ribolova u Hrvatskoj. Danas je to ribolovno središte s bogatim fondom ribe.
Jezero Borovik nadaleko je poznato po kapitalnim primjercima šarana težim i od 30 kilograma, ali i po prirodnim ljepotama koje ga čine atraktivnim i za posjetitelje.
Osim natjecateljskog dijela, svi gosti imat će priliku upoznati ljepote i tradiciju Đakova i okolice.

Službeni program:
16. rujna – izvlačenje pozicija i svečano otvaranje,
17. – 20. rujna – trodnevno natjecanje na jezerima Jošava i Borovik,
20. rujna – završetak natjecanja, proglašenje pobjednika i svečana dodjela nagrada.
Foto: Moje Đakovo

Blagdan Žalosne Gospe u Dragotinu
2025-09-15 18:00 - 20:00 | Dragotin, Dragotin, Dragotin, Hrvatska, 31400, Croatia (Local Name: Hrvatska)
Na Blagdan Žalosne Gospe u ponedjeljak, 15. rujna u svetištu Žalosne Gospe u Dragotinu misno slavlje bit će u 18:00 sati.
Nakon mise uslijedit će procesija postajama Gospe od Sedam Žalosti.

Tačkijada
2025-09-14 17:00 - 23:30 | Piškorevci, Piškorevci, Piškorevci, Hrvatska, 31417, Croatia (Local Name: Hrvatska)
Tradicionalno slavonsko jelo – tačke, poznate i kao taške ili tačkrle – ponovno će okupiti ljubitelje domaće kuhinje u Piškorevcima. KUD Zora i ove godine organizira Tačkijadu, gastronomski susret kuharica i kuhara posvećen ovim slatkim delicijama punjenim domaćim pekmezom od šljiva i uvaljanim u prezle. Ovogadišnja Tačkijada održat će se u nedjelju 14. rujna s početkom u 17:00 sati.
Prva Tačkijada održana je 2022. godine s ciljem očuvanja i popularizacije ovog već pomalo zaboravljenog jela, a zanimanje publike i sudionika svake godine raste. Posjetitelji će i ovoga puta imati važnu ulogu jer upravo oni, svojim istančanim nepcima, odlučuju koji je kuharski tim pripremio najsavršenije tačke. O pobjednicima će, osim publike, odlučivati i peteročlana stručna komisija sastavljena od predstavnika sponzora i lokalnih udruga.
Prijave za sudjelovanje moguće su putem online obrasca na web stranici KUD-a Zora, a novost je da se ove godine natječe u timovima od minimalno dvije, a maksimalno pet osoba. Kotizacija ne postoji, a sve osnovne namirnice i pregače osigurava organizator. Sudionici trebaju ponijeti tek vlastito posuđe i alate za pripremu.
Za najuspješnije kuharske timove pripremljene su prigodne nagrade, a pobjednici će dobiti i priliku sudjelovati na još jednom gastro susretu. Ove godine novost je i odvojeno proglašenje pobjednika publike i stručnog žirija.
Tačkijada nije rezervirana samo za natjecatelje – svi posjetitelji moći će degustirati tačke, a za kućne sladokusce osigurana je i opcija putni tačak te putna tegla domaćeg pekmeza od šljiva.
Organizatori poručuju: „Dođite u Piškorevce, kušajte najbolje tačke i uživajte u slavonskoj tradiciji, druženju i dobrom raspoloženju!“.
Sve informacije o događaju pronađite ovdje.
Izvor|Foto: KUD Zora

Otvorenje izložbe "Đakovački plesni vremeplov"
2025-09-13 18:30 - 19:30 | Kuća Reichsmann, Kuća Reichsmann, Đakovo, Hrvatska, 31400, Croatia (Local Name: Hrvatska)
Izložba „Đakovački plesni vremeplov” donosi presjek plesnih zbivanja u Đakovu – od ratne 1942. godine pa sve do današnjih dana.
Plesna povijest grada započinje s obitelji Trischler, a nastavlja se kroz baletne izvedbe pod vodstvom baletne pedagoginje Štefanije Heller. U razdoblju od 1986. do 1991. godine plesnu scenu obogaćuje plesna grupa Jazz dance i suvremeni ples pri Narodnom sveučilištu „A. Cesarec” (današnji Centar za kulturu). Pod stručnim vodstvom gđe Lidije Namjestnik-Sever, ova je grupa bila i domaćin Hrvatske smotre suvremenog plesa dvije godine zaredom.
Od 1992. do 2013. djeluje Plesni studio „Flash” Đakovo, pod stručnim vodstvom Tihane Namjestnik-Skender, nudeći programe ritmike, jazz dancea i suvremenog plesa. Paralelno s njima, plesni život grada upotpunjuju:
Plesna skupina Iskrice pri OŠ Antuna Ćolnića pod vodstvom učiteljice Snježane Ostmajer (koja se ugasila njezinim odlaskom), te ritmička sekcija KUD-a Sklad, pod vodstvom učiteljice Marijane Bošković, koja i danas aktivno djeluje.
Nakon 12 godina pauze, Plesni studio „Flash” ponovno otvara svoja vrata pod nazivom Plesni centar „Flash”.
Svečano otvorenje bit će obilježeno upravo izložbom „Đakovački plesni vremeplov”, koja će se održati u Kući Reichsmann 13. rujna u 18:30 sati.

Koncert Najboljih hrvatskih tamburaša
2025-09-12 20:00 - 23:30 | Budrovci, Budrovci, Budrovci, Hrvatska, 31400, Croatia (Local Name: Hrvatska)
Malibu bar iz Budrovaca ove godine obilježava svoj peti rođendan, a proslava donosi glazbeni spektakl za sve ljubitelje tamburaške glazbe. U petak, 12. rujna 2025., s početkom u 20:00 sati nastupit će legendarni Najbolji hrvatski tamburaši.
Nakon njih slijedi vrhunska zabava uz DJ-a, a domaćin se pobrinuo da svi gosti uživaju u nezaboravnoj večeri ispunjenoj pjesmom, plesom i dobrom atmosferom.
Najbolja vijest – ulaz je potpuno besplatan!
Dođite i proslavite s Maliboom pet godina druženja, zabave i zajedničkih uspomena.

Vatrogasni vikend
2025-09-12 19:30 - 2025-09-14 23:30 | Dvorana DVD-a Đakovo, Splitska 21, Đakovo, Hrvatska, 314000, Croatia (Local Name: Hrvatska)
Dvoršte DVD-a Đakovo ove će godine biti domaćin Vatrogasnog vikenda, koji se, u organizaciji DVD-a Đakovo, održava od 12. do 14. rujna 2025. godine.
Petak, 12. rujna 2025.
Večer započinje u 19:30 sati memorijalnim koncertom “Ivan Pavić”. Nastupa Puhački orkestar DVD-a Đakovo sa svojim gostima, a nakon njih band Cold Whiskey.
Subota, 13. rujna 2025.
Subotnje popodne počinje u 15:00 sati uz pravi gurmanski doživljaj – pečenog vola na ražnju. Već u 18:00 sati najmlađe očekuje zabava s napuhancima i DJ-em, dok će večernje sate, od 21:00, zagrijati legendarni band Vatrogasci.
Nedjelja, 14. rujna 2025. – No.2 Čobanijada
Nedjelja je rezervirana za kulinarsko natjecanje i odličnu zabavu. Druga Čobanijada počinje u 14:00 sati prijavom ekipa, podjelom mesa i kuhanjem, a završava proglašenjem najboljih u 18:30 sati.

Sudionici će dobiti 1 kg svinjskog mesa, 1 kg junećeg mesa i piće dobrodošlice, uz donaciju od 20 eura.
Kuhanje se odvija isključivo na plin, a ekipe trebaju ponijeti svoj kotlić, plamenik, plinsku bocu, začine i tajne recepte.
Organizator osigurava stol, klupe, pribor za jelo, zdjelice i kruh.
Za prva tri najbolja kotlića pripremljene su primamljive nagrade, a za odličnu atmosferu tijekom kuhanja pobrinut će se tamburaši.

Prijave su otvorene do 7. rujna 2025., a rezervacije se mogu izvršiti na brojeve:
Zvonimir 091/260-8067
Mato 098/715-636

Izvor: DVD Đakovo
Foto: Moje Đakovo

Otvorenje izložbe Marijane Pažin-Ivešić "Network - niti postojanja"
2025-09-12 19:00 - 20:00 | Muzej Đakovštine, Ulica Ante Starčevića 34, Đakovo, Hrvatska, 31400, Croatia (Local Name: Hrvatska)
Umjetnost Marijane Pažin-Ivešić pokazuje nam da postojimo jedni kroz druge i da smisao našeg postojanja nije u izdvojenosti, nego u zajedništvu – u svijesti da smo dio cjeline. Na kraju, njezina mreža nije samo likovna konstrukcija, već životna filozofija: podsjetnik da je sve u univerzumu, pa i ljudski duh, utkano u istu tkaninu. U njoj nema rubova ni središta – postoji samo beskonačno širenje, rast i povezivanje. Autorica kombinira različite materijale i na taj način dobivamo višedimenzionalne radove koji privlače, ne samo bojom nego i teksturom i upravo je ta dubina njezinih slika ono što privlači poglede.
Marijana Pažin-Ivešić rođena je 1981. godine u Mostaru. Srednju školu primijenjenih umjetnosti Gabrijela Jurkića završila je 2000. godine u Mostaru. Na Akademiji likovnih umjetnosti u Širokom Brijegu Sveučilišta u Mostaru diplomirala je na slikarskom odjelu 2005. godine u klasi prof. Ante Kajinića. Dobitnica je Rektorove nagrade Sveučilišta u Mostaru u akademskoj 2002./2003. godini. Godine 2007. završila je poslijediplomski studij slikarstva Ars Sacra na Akademiji likovnih umjetnosti na Širokom Brijegu kod mentora prof. Ante Kajinića i pročelnika studija prof. Vasilija Josipa Jordana, čime je stekla zvanje magistrice Ars Sacra. Doktorsku disertaciju obranila je 2022. godine na ALU Sveučilišta u Mostaru, iz područja umjetnosti, polja likovnih umjetnosti, grane slikarstva, s temom „Suvremeno slikarstvo u korespon- denciji sa sakralnim prostorom“, pod mentorstvom izv. prof. dr. art. Silve Radić. Od 2008. godine do 2022. godine radi kao likovni pedagog i profesor likovne umjetnosti. Od 2018. do 2020. godine radila je u svojstvu savjetnice, vanjske suradnice, za likovnu kulturu i likovnu umjetnost u Zavodu za odgoj i obrazovanje Županije Zapadno-hercegovačke u Širokom Brijegu. Predsjednica je Hrvatskog kulturnog društva Napredak, Podružnica Široki Brijeg. Izlagala je na šesnaest samostalnih i oko stotinu skupnih izložbi u zemlji i inozemstvu. Sudjelovala je na preko dvadeset likovnih kolonija. Godine 2011. bila je predstavnica BiH na Bijenalu mladih Europe i Mediterana u Solunu u Grčkoj. Autorica je preko dvadeset javnih djela u sakralnim i profanim prostorima. Djela joj se nalaze u privatnim i javnim zbirkama u Bosni i Hercegovini i Hrvatskoj.

Braniteljski Carp Cup na Mlincu
2025-09-12 - 2025-09-14 | Jezero Mlinac, Selci Đakovački
U čast poginulim i nestalim hrvatskim braniteljima u Domovinskom ratu, od 12. do 14. rujna na jezeru Mlinac održat će se Braniteljski Carp Cup. Natjecanje u šaranolovu okuplja ribolovce iz cijele regije, a ekipe do tri člana imat će priliku odmjeriti snage uz korištenje četiri štapa.
Organizator je Zajednica športskih ribolovnih udruga Đakovo, uz pokroviteljstvo Grada Đakova. Broj ekipa je ograničen na 15, stoga je preporučljivo osigurati mjesto na vrijeme.
Za sve dodatne informacije i prijave, zainteresirani se mogu obratiti na kontakt broj 091 736 4723 ili putem e-maila: zsru.dakovo@os.htnet.hr

Foto: ilustracija/Pixabay

Sajam obrane i sigurnosti DEFCROS
2025-09-12 | Gospodarski centar Osječko-baranjske županije, Gospodarski centar Osječko-baranjske županije, Osijek, Hrvatska, 31000, Croatia (Local Name: Hrvatska)
Više informacija saznajte ovdje.
Foto: Osijek.in

Treće izdanje međunarodne znanstveno-stručne konferencije „Kontinentalna Hrvatska: povijesni kontekst, aktualnosti i perspektive u budućnosti“
2025-09-12 | Katolički bogoslovni fakultet u Đakovu, Katolički bogoslovni fakultet u Đakovu, Đakovo, Hrvatska, 31400, Croatia (Local Name: Hrvatska)
Treće izdanje međunarodne znanstveno-stručne konferencije „Kontinentalna Hrvatska: povijesni kontekst, aktualnosti i perspektive u budućnosti“ održava se 11. i 12. rujna 2025., u dvorani Katoličkog bogoslovnog fakulteta u Đakovu i to uz suorganizaciju Zavoda za znanstveni i umjetnički rad Hrvatske akademije znanosti i umjetnosti u Đakovu, Instituta za istraživanje migracija, Fakulteta za odgojne i obrazovne znanosti u Osijeku, Veleučilišta PAR u Rijeci, Filozofskog fakulteta Sveučilišta u Mostaru, Veleučilišta u Virovitici i potencijalne druge suorganizatore.
Cilj konferencije je na tematski sveobuhvatan način staviti kontinentalnu Hrvatsku u fokus znanosti i struke u Republici Hrvatskoj, ali i šire. Razvojna perspektiva kontinentalnog dijela Hrvatske temelji se na interdisciplinarnosti i umrežavanju različitih stručnih i znanstvenih pristupa te umrežavanju i zajedničkom djelovanju privatnog i javnog sektora. Namjera je konferencije stvoriti platformu za dijalog praktičara i znanstvenika različitih disciplina okupljenih oko teme jačanja razvoja kontinentalne Hrvatske u različitim smjerovima te ponuditi smjernice za daljnji razvitak i poboljšanje kvalitete života.
Program međunarodne znanstveno-stručne konferencije možete pronaći na ovom linku.
Foto: TZ Grada Đakova
